Správa

o stave obnovy evidencie niektorých pozemkov a právnych vzťahov k nim podľa zákona NR SR č. 180/1995 Z. z.  a návrh harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2009

Zámer sprehľadniť pozemkové vlastníctvo v Slovenskej republike bol po roku 1990 prvýkrát uplatnený v Koncepcii usporiadania pozemkového vlastníctva v Slovenskej republike, schválenej uznesením vlády Slovenskej republiky č. 869/1993 z 23. 11. 1993 a jej Organizačného zabezpečenia schváleného uznesením vlády Slovenskej republiky č. 572/1994 z 14. 6. 1994. 

Záväzok obnoviť a usporiadať pozemkové vlastníctvo sa uplatnil v zákone SNR č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, v zákone NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov, neskôr voči Európskej únii v Národnom programe pre prijatie acquis communantaire (NPAA), schválenom uznesením vlády Slovenskej republiky č. 237/1998 z 24. 3. 1998 a v ďalších koncepčných dokumentoch vzťahujúcich sa na konkrétne územia Slovenskej republiky. 

Obnova evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom  v znení neskorších predpisov sa vykonáva podľa vládou Slovenskej republiky každoročne schvaľovaných harmonogramov katastrálnych území na konanie o obnove evidencie niektorých pozemkov a právnych vzťahov k nim.

K 30. 9. 2008 je stav obnovy evidencie niektorých pozemkov a právnych vzťahov k nim nasledovný: 

I. Ministerstvo pôdohospodárstva Slovenskej republiky

Podľa schválenej Koncepcie usporiadania pozemkového vlastníctva v Slovenskej republike a jej Organizačného zabezpečenia obnovuje Ministerstvo pôdohospodárstva Slovenskej republiky evidenciu pôvodných pozemkov a právnych vzťahov k nim v 1195 katastrálnych územiach.

Ministerstvo pôdohospodárstva Slovenskej republiky zabezpečilo konanie vo všetkých jemu prislúchajúcich a v harmonogramoch schválených katastrálnych územiach a preto od roku 2003 nepredkladá harmonogramy katastrálnych území na konanie o obnove evidencie niektorých pozemkov a právnych vzťahov k nim.

K 30. 9. 2008 ukončilo Ministerstvo pôdohospodárstva Slovenskej republiky prostredníctvom špecializovanej štátnej správy na úseku pozemkových úprav a ochrany poľnohospodárskej pôdy – krajských pozemkových úradov a obvodných pozemkových úradov 1077 registrov obnovenej evidencie pozemkov a z nich je 1061 zapísaných v katastri nehnuteľností (98,5 %).

Doposiaľ Ministerstvo pôdohospodárstva Slovenskej republiky vynaložilo na obnovu evidencie niektorých pozemkov a právnych vzťahov k nim a na pozemkové úpravy                         1,6 mld. Sk.

Ministerstvo pôdohospodárstva Slovenskej republiky potrebuje v roku 2009 na práce súvisiace s obnovou evidencie niektorých pozemkov a právnych vzťahov k nim v ostatných 118 katastrálnych územiach 40 mil. Sk. 

II. Úrad geodézie, kartografie a katastra Slovenskej republiky

Plnenie úloh súvisiacich so zostavovaním registrov obnovenej evidencie pozemkov v konaniach o obnove evidencie niektorých pozemkov a právnych vzťahov k nim podľa zákona NR SR č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov zabezpečuje Úrad geodézie, kartografie a katastra Slovenskej republiky prostredníctvom špecializovanej štátnej správy na úseku katastra nehnuteľností - katastrálnych úradov a správ katastra v 2 324 katastrálnych územiach. 

K 30. 9. 2008 ukončil Úrad geodézie, kartografie a katastra Slovenskej republiky prostredníctvom katastrálnych úradov a správ katastra 1123 registrov obnovenej evidencie pozemkov a z nich je 1104 zapísaných v katastri nehnuteľností (97,9 %).

Doposiaľ Úrad geodézie, kartografie a katastra Slovenskej republiky vynaložil na obnovu evidencie niektorých pozemkov a právnych vzťahov k nim 1,2 mld. Sk.

 S cieľom obnoviť evidenciu pôvodných pozemkov a právnych vzťahov k nim do roku 2011 vykonal Úrad geodézie, kartografie a katastra Slovenskej republiky podrobnú inventarizáciu všetkých zmluvne zabezpečených a rozpracovaných registrov obnovenej evidencie pozemkov s vyčíslením finančných požiadaviek na roky 2009 až 2011 a inventarizáciu doposiaľ nezadaných registrov obnovenej evidencie pozemkov s empirickým výpočtom predpokladaných finančných prostriedkov potrebných na ich zostavenie v rokoch 2009 až 2011.

 Z inventarizácie vyplýva, že Úrad geodézie, kartografie a katastra Slovenskej republiky z potreboval na ukončenie obnovy evidencie niektorých pozemkov a právnych vzťahov k nim do roku 2011 celkom 904 mil. Sk, z toho zo štátneho rozpočtu úradu               704 mil. Sk a z rozpočtu Slovenského pozemkového fondu 200 mil. Sk (zabezpečené v zmysle uznesenia vlády č. 970 z roku 2005).

Zmeny a opatrenia prezentované v materiáli, ktorý bol schválený bývalou vládou Slovenskej republiky a to uznesením č. 970 zo 7. 12. 2005 na zintenzívnenie konaní o stave obnovy evidencie niektorých pozemkov a právnych vzťahov k nim, v oblasti výkonu verejného obstarávania prác, technického riešenia návrhu zostavovania registrov obnovenej evidencie pozemkov a zníženia finančných nárokov spojených s ukončením registrácie vlastníckych práv do konca roku 2011, nepriniesli očakávaný efekt a ukázali sa ako nereálne.

Tieto skúsenosti a výsledky presvedčivo ukázali, že vykonané práce rozsiahleho diela, ktorým obnova vlastníckych práv k nehnuteľnostiam nesporne je, sú dokončované nekvalitne, preto sa musia následne opravovať, dopĺňať a prepracovávať. 

Odhadovaný objem finančných prostriedkov pre doposiaľ neobstarané práce súvisiace so zostavovaním registrov obnovenej evidencie pozemkov a na ukončenie rozpracovaných registrov obnovenej evidencie pozemkov, ktorý bol vyčíslený vo výške 904 mil. Sk vychádza z doposiaľ ukončených a zapísaných registrov obnovenej evidencie pozemkov s prihliadnutím na podklady potrebné pre ich zostavenie a kvalitu určeného operátu na konanie o obnove evidencie niektorých  pozemkov a právnych vzťahov k nim.

III. Zápis registra obnovenej evidencie pozemkov a právnych vzťahov k nim do katastra nehnuteľností
V procese zápisu registra obnovenej  evidencie pozemkov a právnych vzťahov k nim do  katastra nehnuteľností zohrávajú ťažiskovú úlohu orgány štátnej správy na úseku katastra nehnuteľností – správy katastra. 
Vo všetkých katastrálnych územiach, v ktorých zostavujú registre obnovenej evidencie pozemkov tak Ministerstvo pôdohospodárstva Slovenskej republiky ako aj  Úrad geodézie, kartografie a katastra Slovenskej republiky, vykonávajú správy katastra pred zápisom registrov obnovenej evidencie pozemkov do katastra nehnuteľností analýzu a odstraňovanie chybných údajov vedených v informačnom systéme katastra nehnuteľností na základe ich porovnávania s údajmi v registri obnovenej evidencie pozemkov. Následne vykonajú kontrolu zapísateľnosti údajov registra obnovenej evidencie pozemkov do katastra nehnuteľností. Pracovná záťaž zamestnancov správ katastra je v tomto procese vysoká.
Nedostatok odborných kapacít správ katastra bol a je pravidelne ročne avizovaný vláde Slovenskej republiky v hodnotiacich správach, predkladaných Ministerstvom pôdohospodárstva Slovenskej republiky a Úradom geodézie, kartografie a katastra Slovenskej republiky. Doposiaľ však neboli zohľadnené.
 Aj v roku 2007 avizoval Úrad geodézie, kartografie a katastra Slovenskej republike v Správe o zabezpečení úloh katastrálnymi úradmi a správami katastra vláde Slovenskej republiky  nedostatok zamestnancov na plnenie tejto úlohy. 
Na základe uznesenia vlády Slovenskej republiky č. 641 z 1. 8. 2007 Úrad geodézie, kartografie a katastra Slovenskej republike pri príprave návrhu štátneho rozpočtu na rok 2008  uplatňoval požiadavku na zvýšenie počtu zamestnancov na roky 2008 - 2010  o 85, avšak v konečnom dôsledku, podľa schváleného štátneho rozpočtu na rok 2008, sa znížil počet zamestnancov v rezorte  o 10%.
K enormnému nárastu požiadaviek a k neustále pribúdajúcim novým úlohám pre rezort geodézie, kartografie a katastra  uvádzame, že v rozpočte na rok 2008 bol stanovený limit počtu zamestnancov pre kapitolu Úradu geodézie, kartografie a katastra Slovenskej republiky na 2455. Tento počet predstavuje zníženie počtu zamestnancov o 272 oproti roku 2007. Vlastnými organizačnými opatreniami (zrušenie Katastrálneho ústavu v Žiline, zníženie počtu zamestnancov v Geodetickom a kartografickom ústave Bratislava, v katastrálnych úradoch a na ústrednom orgáne), dosiahne Úrad geodézie, kartografie a katastra Slovenskej republiky v roku 2008 požadovaný stav 2455 ľudí. Aj zrušenie Katastrálneho ústavu v Žiline bolo možné len z toho dôvodu, že vykonávanie nového  mapovania, ktoré bolo nosnou náplňou tohto ústavu, prevezme do svojej pôsobnosti komerčná geodetická sféra. 
Orgány štátnej správy na úseku katastra nehnuteľností – správy katastra ročne preberajú a zapisujú cca 120 registrov obnovenej evidencie pozemkov. Pri plánovanom ukončení usporiadania pozemkového vlastníctva do roku 2011 z bolo potrebné zapísať do katastra nehnuteľností v priemere 325 registrov za jeden rok, čo je nárast o cca 180 %. Zvládnutie tejto úlohy si vyžaduje dočasné kapacitné posilnenie správ katastra v rokoch 2009 až 2011 o minimálne 85 zamestnancov na kontrolu, preberanie a zápis registrov obnovenej evidencie pozemkov a právnych vzťahov k nim do katastra nehnuteľností, tak ako je to uvedené v bode C.1 platného uznesenia vlády Slovenskej republiky č. 641 z 1. 8. 2007.
Pri súčasnom počte zamestnancov a pri danom náraste registrov obnovenej evidencie pozemkov predkladanými na zápis do katastra nehnuteľností v rokoch 2009 až 2011 je žiadúce, aby sa predĺžil termín ukončenia obnovy evidencie pôvodných pozemkov a právnych vzťahov k nim do roku 2015.

IV. Resumé
Z podrobnej inventarizácie stavu prác súvisiacich s obnovou evidencie niektorých pozemkov a právnych vzťahov k nim ako aj rozpočtových a kapacitných možností špecializovanej štátnej správy  na úseku katastra nehnuteľností vyplýva, že bez požadovaných primeraných finančných prostriedkov a primeraného personálneho zabezpečenia, nemožno usporiadanie pozemkového vlastníctva na Slovensku ukončiť do konca roka 2011.
Vzhľadom na zdrojové možnosti štátneho rozpočtu či už ide o bežné výdavky na zabezpečenie prác spojených s obnovou evidencie pôvodných pozemkov a právnych vzťahov k nim, alebo o počet zamestnancov správ katastra a výdavky spojené s ich mzdovým zabezpečením, navrhujeme zmenu termínu ukončenia obnovy evidencie pôvodných pozemkov a právnych vzťahov k nim do roku 2015. Tento termín je reálny za predpokladu, že Slovenský pozemkový fond bude aj v  rokoch 2011 až 2015 prispievať sumou 100 mil. Sk na zhotovenie ROEP-ov.

V. Harmonogram katastrálnych území na konanie o obnove evidencie niektorých pozemkov a právnych vzťahov k nim na rok 2009

Do harmonogramu katastrálnych území na konanie o obnove evidencie niektorých pozemkov a právnych vzťahov k nim na rok 2009 je navrhnutých 301 katastrálnych území.
V harmonograme na rok 2009 je zohľadnená požiadavka Ministerstva dopravy, pôšt             a telekomunikácií Slovenskej republiky zabezpečiť začatie konania o obnove evidencie niektorých pozemkov a právnych vzťahov k nim v katastrálnych územiach, v ktorých sa pripravujú, alebo realizujú stavby diaľnic a rýchlostných ciest.